Diari Oficial de la Generalitat Valenciana


Sumari del DOGV 5492, del 18-04-2007 (2007/4617)

ORDE de 23 de març de 2007, del conseller de Sanitat, per la qual aprova la Carta de Servicis dels Servicis d'Atenció i Informació al Pacient (SAIP) dels hospitals.
--------------------------------------------------------------------------------------------------------------------------------------------------------------------

### Dades del document

Número de DOGV
:   5492

Data del DOGV
:   18-04-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/4617


Data del document
:   23-03-2007

Organisme emissor
:   Conselleria de Sanitat

Tipus de document
:   Ordre

Correcció d'errades

 Descriptors 

:   * Conselleria Sanitat
    * establiment hospitalari
    * legislació
    * ciutadà
    * relació administració-administrat

L'article 6 del Decret 191/2001, de 18 de setembre, del Consell, que aprova la Carta del Ciutadà de la Comunitat Valenciana i regula les cartes de servicis en la Generalitat, establix que la Carta del Ciutadà ha de ser objecte de desplegament a través de cartes sectorials i específiques que han de plasmar els estàndards de qualitat a què s'ha d'ajustar la prestació dels servicis públics d'acord amb els principis marc arreplegats en esta carta.
La Conselleria de Sanitat ha elaborat una carta de servicis d'acord amb el que establix l'article 12.2 del Decret 191/2001, de 18 de desembre, sobre la qual ha informat favorablement la Direcció General d'Administració Autonòmica.
Per tot això, fent ús de les facultats que m'atribuïx l'article 12.1 del Decret 191/2001, de 18 de desembre, del Consell, que aprova la Carta del Ciutadà de la Comunitat Valenciana i regula les cartes de servicis en la Generalitat,
ORDENE
Article 1
S'aprova la Carta de Servicis dels Servicis d'Atenció i Informació al Pacient (SAIP) dels Hospitals.
Article 2
Esta disposició s'ha de publicar en el Diari Oficial de la Comunitat Valenciana.
Article 3
La Carta de Servicis de la Conselleria de Sanitat està disponible per al públic a través de l'adreça d'Internet http://www.san.gva.es o en http://www.gva.es/carta/val/index.htm a partir de la publicació d'esta orde en el Diari Oficial de la Comunitat Valenciana; tot això sense perjuí d'altres accions divulgatives que s'adopten.
València, 23 de març de 2007
El conseller de Sanitat,
RAFAEL BLASCO CASTANY
ANNEX
Compromís institucional
Millorar la percepció que els ciutadans tenen de la qualitat dels servicis sanitaris en l'àmbit de la Comunitat Valenciana, establir compromisos amb ells i potenciar el desplegament d'iniciatives de qualitat en els diferents departaments sanitaris, són objectius que la Conselleria de Sanitat ha aprovat i enunciat en el Plans d'Excel·lència de la Sanitat Valenciana.
All compliment d'estos objectius es dirigix la Carta de Servicis que ací presentem. Per a això, s'han establit uns compromisos concrets de servici amb els ciutadans, comuns i homogenis per a totes les unitats bàsiques SAIP de la xarxa hospitalària. Es demostra així l'aposta decidida i el compromís de la Conselleria de Sanitat amb la millora de la qualitat dels servicis públics prestats per hospitals dependents de l'Agència Valenciana de Salut.
Missatge general
Una administració del segle XXI ha de ser exigent en les seues metes i respondre activament a les expectatives dels ciutadans. La Generalitat afronta este repte amb compromisos concrets de qualitat que es plasmen en les cartes de servicis.
A través d'estes cartes, els ciutadans de la Comunitat Valenciana poden exigir la prestació de servicis públics amb les màximes garanties i conéixer en qualsevol moment en quin grau es complixen.
Els Servicis d'Atenció i Informació al Pacient
A través de les unitats bàsiques SAIP, unitats que dirigixen els seus principals esforços a millorar el nivell d'informació i atenció dels pacients, li oferim els servicis següents:
- Vetlem pel compliment dels drets i obligacions dels pacients.
- Gestionem les seues queixes, suggeriments i agraïments, i tramitem les seues reclamacions davant dels òrgans responsables.
- Facilitem tràmits assistencials: accés a la història clínica, lliure elecció de metge o centre, cites per a consultes o proves diagnòstiques i sol·licituds de segona opinió mèdica.
- Facilitem l'obtenció de certificats mèdics per a l'adopció de xiquets en l'estranger.
- Coordinem l'atenció de la persona maltractada.
- Coordinem les activitats del voluntariat sanitari en l'hospital.
- Coordinem l'orientació dels pacients amb malalties rares.
- Elevem al Comité de Bioètica Assistencial del Departament, del qual formem part, les consultes que vosté ens formule.
- Registrem i gestionem els documents de voluntats anticipades.
- Col·laborem en la realització d'enquestes d'opinió al pacient, pròpies del servici i de la resta de l'hospital.
- Oferim informació sobre tots estos servicis i responem davant de qualsevol altra necessitat que el pacient puga tindre en relació amb els servicis assistencials que presta l'hospital (encaminament, localització de mitjans de transport, altres servicis sanitaris externs a l'hospital, etc.).
- Col·laborem amb la direcció del centre en totes les tasques encaminades a millorar el nivell de satisfacció del pacients de l'hospital.
Els nostres compromisos de qualitat
Atenció personalitzada i comprensió del ciutadà
Ens comprometem a prestar-li la màxima ajuda en totes les seues gestions en les unitats SAIP (la percepció que les unitats SAIP han intentat resoldre el seu problema és valorada positivament per un 95% de les persones enquestades).
Informació accessible i correcta
Li oferim uns servicis d'informació accessibles i ens comprometem a prestar-li una informació veraç, altament valorada per les persones que utilitzen les unitats SAIP (percepció positiva sobre l'accessibilitat dels nostres servicis i percepció positiva d'haver rebut una informació correcta, expressades pel 95% de les persones enquestades).
Fiabilitat, eficàcia i professionalitat
Ens comprometem a actuar amb fiabilitat, eficàcia i professionalitat en totes les gestions que faça en els nostres servicis, i que ens valore per això d'una forma positiva (percepció positiva del servici prestat, que atorga una puntuació mitjana de 7 o més, en una escala de 0 a 10, del resultat final de les gestions fetes per les unitats SAIP).
Capacitat de resposta
Ens comprometem a prestar-li els nostres servicis amb la màxima agilitat i rapidesa (percepció positiva de la rapidesa en l'atenció prestada valorada amb una puntuació de 7 o més, en una escala de 0 a 10).
Transparència i millora contínua
Les enquestes utilitzades en les unitats SAIP constituïxen una de les principals ferramentes que emprem per a la millora contínua dels nostres servicis. Pot fer un seguiment dels compromisos arreplegats en esta Carta de Servicis consultant els indicadors de qualitat associats a estos compromisos, a través de la pàgina web de la Conselleria de Sanitat (www.san.gva.es) o de la pàgina web de les cartes de servicis de la Generalitat (http://www.gva.es/carta/val/index.htm).Ajude'ns a prestar un servici MILLOR
- Li agraïm tots els suggeriments que puga aportar-nos per a millorar els nostres servicis. Pot fer-ho verbalment o per escrit, amb els impresos normalitzats que li oferim o a través de la pàgina web de la Conselleria de Sanitat (www.san.gva.es).
- Participe activament en la millora del servici, omplint les enquestes d'opinió que li oferim: "Una xicoteta contribució seua ens ajuda a millorar".
- Si té qualsevol problema relacionat amb l'assistència sanitària en l'hospital, telefone o acudisca al SAIP.
Directori
En tots els hospitals de la xarxa sanitària pública valenciana trobarà una Unitat Bàsica SAIP.
Horari d'atenció al públic: de dilluns a divendres de 9 a 14 hores.
Informació SAIP general:
- Telèfon 012
- www.san.gva.es
Hospitals de la xarxa sanitària pública de la Comunitat Valenciana amb unitats bàsiques SAIP
Alacant: hospitals Mare de Déu dels Lliris d'Alcoi, Marina Alta de Dénia, Marina Baixa de la Vila Joiosa, Clínic de Sant Joan d'Alacant, General d'Elda, General d'Alacant, de Sant Vicent del Raspeig, General d'Elx, Vega Baja d'Orihuela i Hospital de Torrevieja.
Castelló: hospitals Comarcal de Vinaròs, la Magdalena de Castelló, General de Castelló, Provincial de Castelló i Hospital de la Plana de Vila-real.
València: hospitals de Sagunt, Clínic Universitari de València, de la Malva-rosa de València, Doctor Moliner de Serra, Arnau de Vilanova de València, Universitari, de Rehabilitació, Infantil, Maternal i General de la Fe de València, de Requena, General Universitari de València, Doctor Peset de València, Pare Jofré de València, de la Ribera d'Alzira, Francesc de Borja de Gandia, Lluís Alcanyís de Xàtiva i General d'Ontinyent.
Podràs trobar més informació en la nostra web (www.san.gva.es).